Diari Oficial de la Generalitat Valenciana


Sumari del DOGV 2941, del 28-02-1997 (1997/876342)

ACORD de 19 de desembre de 1996, de la Comissió Territorial d'Urbanisme de València, pel qual s'aprova definitivament la modificació núm. 4, Port Saplaya, del Pla General d'Ordenació Urbana d'Alboraya.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2941

Data del DOGV
:   28-02-1997

Secció del DOGV
:   ALTRES DISPOSICIONS

Número del document
:   1997/876342


Data del document
:   19-12-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 19 de desembre de 1996, de la Comissió Territorial d'Urbanisme de València, pel qual s'aprova definitivament la modificació núm. 4, Port Saplaya, del Pla General d'Ordenació Urbana d'Alboraya.   
La Comissió Territorial d'Urbanisme de València, en la sessió celebrada el 19 de desembre de 1996, va adoptar l'acord següent:  
«Vist l'expedient tramés per l'Ajuntament d'Alboraya, relatiu a la modificació núm. 4, Port Saplaya, del Pla General d'Ordenació Urbana, i de conformitat amb els següents:  
Antecedents de fet  
Primer  
La modificació núm. 4 del Pla General d'Alboraya es va sotmetre a informació pública mitjançant un acord del ple de l'ajuntament en la sessió realitzada el 2 de febrer de 1995 i, després del període d'informació pública, durant el qual es van presentar diverses al·legacions, el va aprovar provisionalment el 22 de maig de 1995.  
Segon  
La Comissió Territorial d'Urbanisme de València, en les sessions celebrades el 31 de gener i 12 de juny de 1996, va adoptar sengles acords en què suspenien l'aprovació definitiva de la modificació esmentada, a causa de l'existència de deficiències la concreció de les quals consta de manera fefaent en l'expedient.  
Tercer  
Amb data 19 de setembre de 1996, la Comissió Territorial d'Urbanisme de València va adoptar l'acord de deixar sobre la taula aquest expedient, ja que així ho va sol·licitar l'alcalde d'Alboraya en la sessió esmentada. Com a conseqüència d'aquest acord es va sol·licitar un informe a la Direcció General d'Interior de la Conselleria de Presidència sobre la validesa o no de certs acords municipals i també es va procedir a estudiar millor les qüestions afectades per la legislació aplicable de costes.  
Quart  
El 25 de novembre de 1996 es va rebre l'informe emés per la Direcció General d'Interior de la Conselleria de Presidència, en el qual es feia constar la suficiència dels acords adoptats pel ple de l'ajuntament per a l'aprovació de la documentació d'esmena de les deficiències tramesa per l'organisme esmentat.  
Fonaments de dret  
Primer  
La tramitació de l'expedient s'ha fet d'acord amb el que disposa l'article 38 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística. Cal destacar que la documentació d'esmena tramesa per l'ajuntament es considera que va ser aprovada pel ple, per la qual cosa la deficiència citada es considera esmenada.  
Segon  
Respecte de l'informe emés per la Divisió de Ports i Costes de la Direcció General d'Obres Públiques de la Conselleria d'Obres Públiques, Urbanisme i Transports, de 20 de desembre de 1995, cal destacar diverses qüestions:  
1ª En l'expedient hi ha dos informes sobre el mateix assumpte: l'un de la Direcció General de Costes del Ministeri d'Obres Públiques, Transports i Medi Ambient, de 15 de desembre de 1995, i l'altre de la Conselleria d'Obres Públiques, Urbanisme i Transports que ja hem indicat. Els dos informes són contradictoris entre si, ja que el del ministeri és clarament favorable a aquesta modificació i el de la Conselleria desfavorable. S'addueix com a principal motiu -literalment- el següent:  
"...el que ací es qüestiona és que la densitat de l'edificació no es mantinga per davall de la mitjana del sòl urbanitzable programat i que, a més, es pretenga potenciar la formació d'una pantalla arquitectònica, acumulant nous volums, en contradicció clara amb l'esperit de la Llei de Costes".  
Per tot això cal determinar l'organisme competent sobre la qüestió, per a la qual cosa hem d'acudir a la sentència del Tribunal Constitucional 149/1991, de 4 de juliol, que resol diversos recursos d'inconstitucionalitat contra la Llei 22/1988, de Costes, a la vista de la qual cal concloure la prevalença en la matèria de la competència autonòmica.  
2ª És important destacar el caràcter i l'objecte de l'esmentat informe de la conselleria, per a això hem de centrar-nos en l'article 117 de la Llei de Costes, obviar l'article 112 atés que aquest -segons la sentència esmentada- fa referència a la possibilitat d'informes que ha d'emetre l'administració estatal, i excloure el caràcter vinculant d'aquell excepte en determinats supòsits que no afecten el cas que ens ocupa, per la qual cosa aquest precepte no és aplicable al cas concret atés que l'informe estatal és en tot cas favorable.  
L'article 117 estableix un termini de dos mesos perquè l'administració de l'Estat emeta un informe sobre el planejament urbanístic que ordene el litoral, ja que no hi ha normativa autonòmica específica sobre la matèria. Si s'aplica analògicament aquest precepte resulta que la Direcció General d'Obres Públiques té el termini de dos mesos per a emetre l'informe esmentat, el qual va ser sol·licitat el 10 de novembre de 1995, si bé no es va rebre fins el 5 de març, per la qual cosa en aplicació del que estableix l'article 83 de la Llei de Règim Jurídic de les Administracions Públiques i del Procediment Administratiu Comú, cal entendre'l emés fora de termini i, per tant, pot no ser tingut en compte.  
3ª No obstant això, és necessari valorar els aspectes més rellevants esmentats en l'informe. Quant a la qüestió si es forma o no una pantalla arquitectònica, cal dir que ens trobem davant d'un concepte jurídic indeterminat, si bé per a establir el seu abast s'ha de tenir en compte la realitat actual de la zona, com també l'existència de diverses llicències ja concedides -sobretot en la zona que dóna a la mar- que una vegada executades augmentaran considerablement l'anomenat efecte pantalla, per la qual cosa cal concloure que aquesta pantalla avui ja existeix. Amb aquesta modificació es produiria un tancament al nord del polígon Saplaya en dos costats: l'un paral·lel a l'autopista, ja que s'amplia un edifici que ja existeix en estructura, i l'altre es formarà com a conseqüència d'un tancament perpendicular a l'element viari esmentat, elements que físicament no incrementen considerablement l'efecte pantalla.  
Quant a l'aplicació de l'article 30 de la Llei de Costes a aquest supòsit cal fer, prèviament, una precisió, que és la que fa referència al fet que ens trobem davant d'un sòl classificat com a urbanitzable amb un pla parcial aprovat i executat a l'entrada en vigor de la llei esmentada (segons el Pla General d'Ordenació Urbana vigent és sòl urbà), per la qual cosa cal aplicar-li el règim que estableix la disposició transitòria tercera, més concretament el que estableix per al sòl urbà el punt 3 de la norma esmentada, per la qual cosa el sòl en qüestió se subjectarà a les servituds establertes en la llei (si bé amb l'excepció que l'amplària de la servitud de protecció serà de 20 metres), però no a la denominada zona d'influència, ja que així es dedueix de la lectura de la disposició esmentada, per la qual cosa no serà d'aplicació el que es refereix a la densitat d'edificació que estableix l'article 30 de la Llei de Costes al supòsit de què parlem, tot això sense perjudici d'avaluar, si escau, la forma de calcular la densitat de què tractem en l'informe en qüestió.  
A la vista de tot això es considera que la modificació esmentada s'adequa al que exigeix la legislació aplicable en matèria de costes.  
Tercer  
La Comissió Territorial d'Urbanisme és l'òrgan competent per a emetre dictamen resolutori sobre l'aprovació definitiva dels plans generals, i de les modificacions, dels municipis de menys de 50.000 habitants, de conformitat amb el que estableix l'article 38.3 de la Llei Reguladora de l'Activitat Urbanística, en relació amb l'article 10.A per remissió de l'article 9.1, els dos del Decret 77/1996, de 16 d'abril del Govern Valencià, pel qual s'aprova el Reglament dels Òrgans Urbanístics de la Generalitat Valenciana».  
Atés tot això, la Comissió Territorial d'Urbanisme de València, en la sessió celebrada el 19 de desembre de 1996 acorda:   
1. Aprovar definitivament la modificació núm. 4 Port Saplaya del Pla General d'Ordenació Urbana d'Alboraya.  
2. De conformitat amb l'article 28.2 de la Llei de Reforma de l'Activitat Urbanística, s'haurà d'aportar un document de refosa que reflectisca tant les noves determinacions com les que queden en vigor.  
Contra aquesta resolució, que no exhaureix la via administrativa, es podrà interposar un recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta notificació.  
Tot això, sense perjudici que es puga interposar qualsevol altre recurs que es considere pertinent.  
València, 19 de desembre de 1996.- El secretari de la Comissió Territorial d'Urbanisme: José Manuel Palau Navarro.